次山房見寄韻
作者：何夢桂
朝代：宋

paragraphs: 懷人夜寤擗，彼美天西方。
世變急三峽，吾道蹇兩當。
起坐觀列緯，翕箕正煌煌。
遊雲起碧落，反覆變白蒼。
兩儀浩無際，萬期歸渺茫。
感此不成寐，振衣夜未央。
思君見梁月，忽若墮我旁。
月明照我心，知心豈尋常。
浩歌自起舞，宵景何蒼凉。
墓梅萃彼鴞，葭露化爲霜。
雞蟲兩得失，奚用論否臧。
日月此昭質，天地吾直剛。
願言勖本心，百世垂耿光。